Guvernul a decis, prin ordonanță de urgență, să modifice Legea Curții Constituționale, stabilind că instituția nu va mai emite un aviz obligatoriu asupra hotărârilor Parlamentului, susțin surse oficiale, informație care până la ora transmiterii acestei știri nu a fost confirmată oficial de Executiv.

Sursele oficiale citate susțin că proiectul de ordonanță, prin care avizul Curții va fi tratat drept unul consulativ pentru hotărârile Parlamentului, a fost inclus pe agenda suplimentară a ședinței de miercuri a Guvernului și a fost aprobat.

Contactați de MEDIAFAX, reprezentanții Guvernului nu au comentat până la ora transmiterii acestei știri.